## El Festival Internacional de Música Antiga i Barroca de Peníscola comença la seua edició del seu 30 aniversari

*** Collegium Instrumentale i el Cor del XXX Aniversari del Festival oferiran el concert inaugural el dijous 24 de juliol a les 22:30 hores
* Del 24 de juliol al 3 d’agost, grans noms nacionals i internacionals componen la programació del festival**

El Festival Internacional de Música Antiga i Barroca de Peníscola, organitzat per l’Institut Valencià de Cultura, la Diputació de Castelló i l’Ajuntament de Peníscola, inicia la seua programació el dijous 24 de juliol, a les 22:30 hores, en el castell del Papa Luna.

El certamen proposa una completa i ampliada programació fins al 3 d’agost, amb nou grans concerts, el tradicional piromusical, un espectacle familiar i dos exposicions d’accés lliure.

La primera de les propostes del festival és el concert de Collegium Instrumentale juntament amb el Cor del XXX Festival de Música Antiga i Barroca, dirigit per Josep Vicent Balaguer, amb una proposta dramàtica i exuberant de Bach i Vivaldi.

El festival inclou també dos exposicions com a activitats paral·leles. La mostra ‘Els àngels músics’ exposa reproduccions dels instruments musicals mostrats en les pintures renaixentistes de la capella major de la catedral de València, trobades en 2004. A més, l’exposició ‘La imatge del festival. 30 anys de cartells’, que es podrà visitar en el Palau de Congressos, passa revista a tota la cartelleria usada en la història del festival.

**Programació**

El dissabte 26 de juliol serà el moment de l’agrupació britànica Voces8 Scholar Ensemble, amb un programa dedicat a Palestrina en el 500 aniversari del seu naixement.

El diumenge 27 de juliol, el festival rebrà la formació valenciana Capella de Ministrers, que en esta ocasió proposen l’escolta d’un dels manuscrits musicals més famosos del segle XIII, el *Codex Buranus.* Esta col·lecció de 250 cançons —popularitzades pels *Carmina Burana* d’Orff — aconseguix parlar-nos d’una edat mitjana exuberant i violenta alhora, cínica i apassionada, com no podríem conéixer-la d’altra manera.

Els andalusos Accademia del Piacere seran els següents que passaran per l’escenari del castell del Papa Luna, el dilluns 28 de juliol, amb un programa titulat *Spain on fire. Passions divines i humanes del barroc espanyol.*

El dimarts 29 de juliol el festival comptarà amb l’altra proposta internacional d’esta edició, els belgues A nocte temporis, que portaran fins a Peníscola un programa compost una sèrie d’aires i *brunettes*: de la balada més emotiva a la cançó de borratxera més exaltada.

Els valencians Mediterrània Consort, dirigits per David Antich, arribaran a Peníscola el dimecres 30 de juliol amb *La mirada de Partènope*, una selecció de música espanyola i napolitana en el 300 aniversari d’Alessandro Scarlatti.

El dijous 31 serà el torn de la formació valenciana La Dispersione, amb el programa *Sorge infausta una procella* compost per obres de Händel i Vivaldi i amb la direcció de Joan Baptista Boïls.

Harmonia del Parnàs, dirigit per Marian Rosa Montagut, portarà al festival el divendres 1 d’agost el seu espectacle *D’aquella immensa mar*, que proposa un viatge per la música mestissa de diferents emplaçaments d’ultramar durant el període colonial.

El grup català Ensemble Contratemps serà l’encarregat d’oferir l’últim dels grans concerts d’esta edició del festival, el dissabte 2 d’agost, amb una innovadora versió de les famoses ‘estacions’ d’Antonio Vivaldi, juntament amb àries i moviments d’altres obres del compositor. El reconegut artista plàstic Quim Moya acompanyarà la interpretació de la música llegendària de Vivaldi mentres pinta en temps real.

La 30 edició del festival conclourà amb el tradicional espectacle piromusical, amb el títol XXX Aniversari Barroc i a càrrec una vegada més de Pirotécnia Tomás de Benicarló. La platja nord de Peníscola acollirà este espectacle en la nit del diumenge 3 d’agost, a partir de les 00:00 hores.

A més, cal destacar que el Festival continua en la seua aposta per incloure una programació destinada al públic familiar. Així, els dies 29 i 30 en la Casa de l’Aigua tindrà lloc el concert-taller *La abuela Vihuela*, a càrrec de Belisana Ruiz i Èlia Casanova, per a públic familiar a partir de 4 anys i entrada lliure.

**Abonaments i entrades**

Les entrades anticipades per als concerts del festival ja estan a la venda, a un preu de 15 euros, en la pàgina web del festival. A més, hi ha abonaments de nou concerts a 90 euros i de cinc concerts a 50 euros. També es poden adquirir en les taquilles situades en la Casa de l’Aigua, de la plaça de Santa Maria i els dies de concert en el Castell.

Les entrades per als concerts familiars *La abuela Vihuela*, programats el 29 i 30 de juliol, a les 20:30 hores en la Casa de l’Aigua, són amb entrada lliure i les invitacions es repartiran el mateix dia des d’una hora abans en la Casa de l’Aigua.

Fecha: 23/07/2025